Abaphila Ngokuthengisa Impahla Yakwamanye Amazwe, Basola iZimre
Uhlangothi olwe Zimbabwe Revenue Authority lucine lumisa ukusebenza kwesinqumo salo sokuvimba ukungena kwemphahla yonke evela phandle kwelizwe sokuqhamuke umsindo eBeitbridge ngabaphila ngokuthengisa
HARARE — Uhlangothi olubuthanisa imali kahulumende olwe Zimbabwe Revenue Authority soluke lwamisa ukusebenza kwesinqumo elukade seliluthethe lokuvimba ukungena kwemphahla yonke evela phandle kwelizwe lokudla okufana lochago, amafutha okupheka, ezokwakha lezinye, ngemva kokuqhamuka kodlakela izolo emngceleni weBeitbridge Border. Iphephandaba leHerald libike ukuba iziphathamandla zeZimra zibanjwe ngamandla ukumisa ukusebenza kwalesi sinqumo ukwenzela ukuphendla indlela zokukhulumisana phakathi kohlangothi lolu, ugatsha lwezokuthengiselana olwe Industry and Commerce, abamabhizimusi kanye lozulu jikelele ngalolu daba. Kunjalo nje, abaphila ngokuthenga lokuthengisa impahla yakwamanye amazwe, bayalisola kakhulu inyathelo lika hulumende, lokubathathela impahla yabo emingceleni yelizwe, bethi akalazwelo, ngemva kwesinqumo sakhe sokuvimba ukungena kweyinye impahla evela kwamanye amazwe ukungena elizweni. ​ Lokhu kuvezwe yinkokheli yomanyano wenhlanganiso ezimela abaphila ngokuthengisa impahla yakwamanye amazwe, owe Coalition of Traders Association ( COTA ), emhlanganweni lentathelizindaba owenzelwe lapho okugadelwa khona amabhasi aphuma elizweni, e Road Port eHarare. Bathi bakhathezekile ngendlela uhulumende aselandela ngayo isinqumo sakhe, kungazange kube lokukhulumisana lozulu ophatheke kuleli bhizimusi, esengothathela uzulu othenga impahla yakwamanye amazwe, ukuzazithengisa elizweni. Bezikhona inkokheli zenhlanganiso ezimela abaphila ngokuthengisa laba, okubalisa umqondisi wenhlanganiso ye Zimbabwe Informal Sector Organisations,umnumzana Promise Mkhwananzi, olisole kakhulu leli nyathelo likahulumende. Bakhona ababikwa sebebotshiwe eGweru abalihlekana, uMkhwananzi athi bacabangela ukuba kuphathelene lodaba lunye, lanxa kungakaziwa ukuba betheswa mlandu bani laba bantu abangamatshumi amathathu lambili ( 32 ). Abe COTA bathi khona bezaqoqa imihlangano lamalunga enhlanganiso ezikulomanyano,ngenjongo yokuveza ukukhonona kwabo lokusola inyathelo likahulumende, lokuthathela uzulu ophila ngokuthengisa,impahla ayabe eyithenge kwamanye amazwe. Lokhu kuza ngemva kokuba uhulumende eselukhuni emingceleni, ukulandela isinqumo asenza kunsukwana ezisanda kwedlula, ukuthatha yiloba yiphi impahla uzulu ayithenga ngaphandle ukuza layo kuleli, ngenhloso yokuvimba ukuphuma kwemali elizweni.